
2

AIŠKINAMASIS RAŠTAS 
[bookmark: _Hlk211351646]PRIE KRETINGOS RAJONO SAVIVALDYBĖS TARYBOS SPRENDIMO PROJEKTO „DĖL VALSTYBĖS PERSKOLINAMOS PASKOLOS INVESTICIJŲ PROJEKTAMS FINANSUOTI PAĖMIMO“

2026 m. rugsėjo 14 d.
Kretinga

1. Parengto sprendimo projekto tikslai ir uždaviniai.
Šiuo sprendimo projektu siūloma paimti iki 1 000 000 eurų valstybės perskolinamą paskolą iki 10 metų laikotarpiui Kretingos rajono savivaldybės (toliau – Savivaldybė) administracijos įgyvendinamo investicijų projektui „Plėtoti ikimokyklinio ugdymo infrastruktūrą Kretingos rajono savivaldybėje“ finansuoti, kuris numatytas Savivaldybės tarybos 2026 m. sausio 29 d. sprendime Nr. T2-1 „Dėl Kretingos rajono savivaldybės 2026–2028 metų strateginio veiklos plano tvirtinimo“ (toliau – 2026-2028 m. SVP).
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Lietuvos Respublikos vietos savivaldos įstatymo 15 straipsnio 2 dalies 21 punktas numato išimtinę savivaldybės tarybos kompetenciją priimti sprendimus dėl savivaldybės prisiimamų įsipareigojimų pagal paskolų, finansinės nuomos (lizingo), kitų įsipareigojamųjų skolos dokumentų sutartis, laikantis Lietuvos Respublikos fiskalinės sutarties įgyvendinimo konstituciniame įstatyme nustatytų limitų ir gavus Savivaldybės kontrolės ir audito tarnybos išvadą.
Lietuvos Respublikos biudžeto sandaros įstatymo 17 straipsnio 1 dalies 1 punkte nustatyta, kad savivaldybės, laikydamosi Fiskalinės sutarties įgyvendinimo konstituciniame įstatyme ir tam tikrų metų biudžeto patvirtinimo įstatyme nustatytų skolinimosi limitų (jeigu tokie limitai nustatomi), Vyriausybės nustatyta tvarka gali imti iš vidaus arba užsienio kreditorių ilgalaikes (kurių trukmė ilgesnė kaip vieni metai ir grąžinimo terminas yra ne tais pačiais biudžetiniais metais) paskolas investicijų projektams finansuoti ir ankstesniems skoliniams įsipareigojimams vykdyti. 
Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 4 punkte nustatyta, kad Savivaldybė skolindamasi įvertina, ar prisiimdama skolinius įsipareigojimus neviršys Lietuvos Respublikos fiskalinės sutarties įgyvendinimo konstituciniame įstatyme ir Lietuvos Respublikos tam tikrų metų valstybės biudžeto ir savivaldybių biudžetų finansinių rodiklių patvirtinimo įstatyme nustatytų savivaldybės skolinimosi limitų.
Valstybės perskolinamų paskolų ir valstybės garantijų teikimo, suteiktų perskolinamų paskolų grąžinimo ir valstybės garantijų administravimo taisyklių, patvirtintų Lietuvos Respublikos Vyriausybės 2001 m. birželio 4 d. nutarimu Nr. 667 „Dėl Valstybės perskolinamų paskolų ir valstybės garantijų teikimo, suteiktų perskolinamų paskolų grąžinimo ir valstybės garantijų administravimo taisyklių patvirtinimo“, 38 punkte nurodyti dokumentai, kuriuos Juridiniai asmenys, norintys gauti perskolinamą paskolą, teikiamą jų įgyvendinamam investicijų projektui, bendrai finansuojamam iš Europos Sąjungos fondų lėšų, finansuoti, turi pateikti Finansų ministerijai, o 38.7 punkte numatyta, kad, kai savivaldybė nori gauti perskolinamą paskolą, turi būti pateiktas savivaldybės tarybos sutikimas, kad, uždelsus įvykdyti prievoles pagal perskolinamos paskolos sutartį ir per Finansų ministerijos nustatytą terminą neįvykdžius prievolių ar jų dalies, Finansų ministerija iš savivaldybės biudžetui priklausančių gauti iš Lietuvos Respublikos valstybės biudžeto lėšų išskaičiuotų savivaldybės nesumokėtą sumą.
Lietuvos Respublikos fiskalinės sutarties įgyvendinimo konstitucinio įstatymo 5 straipsnio 2 dalyje nustatyta, kad savivaldybės skola pagal įsipareigojamuosius skolos dokumentus, įskaitant paskolos sutartis, finansinės nuomos (lizingo) sutartis ar kitus įsipareigojamuosius skolos dokumentus, negali viršyti 60 procentų tam tikrų metų savivaldybės biudžeto pajamų. O šio įstatymo 5 straipsnio 1 punkte numatyta, kad tam tikrų metų savivaldybės biudžeto išlaidos turi neviršyti jo pajamų (išlaidas ir pajamas vertinant kaupiamuoju principu), išskyrus metus, kuriais pagal Vyriausybės arba jos įgaliotos institucijos viešai paskelbtą ekonominės raidos scenarijų, dėl kurio nepriklausoma fiskalinė institucija skelbia išvadą, numatomas neigiamas produkcijos atotrūkis nuo potencialo. Šiuo atveju savivaldybės biudžeto išlaidos negali viršyti savivaldybės biudžeto pajamų daugiau kaip 1,5 procento. 2026 m. numatytas neigiamas (-0,4) produkcijos atotrūkis nuo potencialo.
2026 m. rugsėjo 14 d. gauta Kretingos rajono savivaldybės kontrolės ir audito tarnybos išvada Nr. K1-2 „Dėl Kretingos rajono savivaldybės galimybės imti ilgalaikę paskolą“.
3. Kokių rezultatų laukiama.
Savivaldybės administracija įgyvendina projektą „Plėtoti ikimokyklinio ugdymo infrastruktūrą Kretingos rajono savivaldybėje“ (Kretingos lopšelio-darželio „Pasaka“ padalinio, adresu Darželio g. 1, Padvarių k., Kretingos r., statyba). Projekto įgyvendinimas numatytas Strateginio planavimo ir investicijų programos (Nr. 04) priemonėje 4-1-2-4-18 „Plėtoti ir modernizuoti ikimokyklinio ugdymo įstaigų infrastruktūrą Kretingos rajono savivaldybėje“. 
4. Lėšų poreikis ir šaltiniai.
Pagal 2026–2028 m. SVP, 2026 m. šiam projektui įgyvendinti reikalinga 4 674 000 Eur. 2026 m. panaudota 1 227 800 Eur paskolos lėšų, iš jų 227 800 Eur pagal 2025 m. pasirašytą sutartį ir 1 000 000 Eur pagal 2026 m. pasirašytą sutartį su kredito įstaigomis. Projektui įgyvendinti taip pat numatytos Europos Sąjungos ir Savivaldybės biudžeto lėšos.
Paskoloms grąžinti ir palūkanoms mokėti lėšų poreikis planuojamas Bendrojoje programoje Nr. 01 priemonėse 4.2.4.1 „Palūkanų mokėjimas“ ir 4.2.4.2 „Paskolų ir dotacijų grąžinimas“. 
5. Kiti sprendimui priimti reikalingi pagrindimai, skaičiavimai ar paaiškinimai.
Pagal Lietuvos Respublikos fiskalinės sutarties įgyvendinimo konstitucinio įstatymo 5 straipsnio 2 dalį, savivaldybės skola pagal įsipareigojamuosius skolos dokumentus, įskaitant paskolos sutartis, finansinės nuomos (lizingo) sutartis ar kitus įsipareigojamuosius skolos dokumentus, negali viršyti 60 procentų tam tikrų metų savivaldybės biudžeto pajamų. Savivaldybės tarybos 2026 m. sausio 29 d. sprendimu Nr. T2-2 „Dėl Kretingos rajono savivaldybės 2026–2028 metų biudžeto patvirtinimo“ (2026 m. rugpjūčio 27 d. tarybos sprendimo Nr. T2-218 redakcija) patvirtintos Savivaldybės biudžeto 2026 m. pajamos sudaro 95,9 mln. Eur. Vadinasi, Savivaldybės skola pagal įsipareigojamuosius skolos dokumentus, įskaitant paskolos sutartis, finansinės nuomos (lizingo) sutartis ar kitus įsipareigojamuosius skolos dokumentus, negali viršyti 57,5 mln. eurų.
Savivaldybės prisiimtų paskolų likutis 2026 m. birželio 30 d. yra 6870,2 tūkst. eurų, kitų subjektų įsiskolinimų suma – 57,5 tūkst. eurų. Savivaldybė taip pat turi skolinių įsipareigojimų dėl kurių suteikta Savivaldybės garantija. Šių skolinių įsipareigojimų likutis 2026 m. birželio 30 d. – 215,2 tūkst. eurų. Savivaldybės skola sudaro 7,45 proc. Savivaldybės biudžeto pajamų. Paėmus iki 1 mln. eurų valstybės perskolinamą paskolą, Savivaldybės skola sudarys 8,49 proc. 2026 m. Savivaldybės biudžeto pajamų arba 14,8 proc. 2026 metams nustatyto skolos limito. 
2026 m. planuojama grąžinti 1 656,8 tūkst. eurų ilgalaikių paskolų pagal pasirašytas sutartis su kredito įstaigomis ir Lietuvos Respublikos finansų ministerija. 
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės akto projektas neteikiamas antikorupciniam vertinimui.
7. Autorius ar autorių grupė.
Ekonomikos ir biudžeto skyriaus vedėja Alma Rumbutienė. 
